Lin az elmúlt évszázadokban jelentéktelen halászfalu volt. Az első világháborúban, 1916-tól az Osztrák–Magyar Monarchia megszállása alatt állt, bár 1917 szeptemberében a francia csapatok a település határáig nyomultak előre. A háború lezárultával, a párizsi nagyköveti konferencia 1921. november 9-én véglegesített döntése értelmében Lint és vidékét Albániának ítélték, hogy az Ohridi-tó nyugati partvidékén keresztül biztosítsák a délkeleti országrész (Korça stb.) összeköttetését Közép-Albániával. Az albán–jugoszláv határt azonban közvetlenül Lintől északra húzták meg, ezzel a falut elvágták hagyományos piachelyeitől, Sztrugától és Debartól. A második világháborúban, 1941. január elején az olasz–görög front egyik nagy összecsapása zajlott Lin közelében.